SPOROČILO ZA MEDIJE

za takojšnjo objavo

Maribor, 17.10.2019

Na Festivalu Borštnikovo srečanje se te dni mudi več kot sto študentov treh gledaliških akademij, ljubljanske, zagrebške in moskovske GITIS. Predstavljajo svoje produkcije, pripravljajo festivalski blog in se udeležujejo petih delavnic; danes bodo pod vodstvom Borisa Ostana s pomočjo nevtralne maske raziskovali ritme živega in neživega sveta okrog in v nas. Zvečer bosta na ogled predstavi *Požar*, produkcija UL AGRFT in *Ribiške zdrahe*, Akademije za igro, ruskega gledališkega inštituta GITIS iz Moskve.

Za nami je uspešna izvedba mednarodne konference o razvoju gledaliških občinstev *Prečiti meje* ter usposabljanj za pedagoške delavce v okviru programskega sklopa *Mlado gledališče*. Skozi predstave in delavnice smo več kot tridesetim strokovnim delavcem in koordinatorjem kulturno umetnostne vzgoje približali gledališče in aktualne pristope k vzgoji mlade publike. Mladi gledalci so napolnili dvorane v vseh terminih/na vseh predstavah, nekaj pa se jih je preizkusilo tudi na delavnicah.

Slovesna otvoritev festivala bo v petek, 18. oktobra 2019; ob 18h pričenjamo z odprtjem razstave fotografij prejemnic in prejemnikov Borštnikovega prstana fotografa Primoža Korošca v razstavišču Vetrinjski, nadaljujemo z vodenim ogledom razstave razvoja slovenske scenografije *Prostor v prostoru* v Studiu UGM (Slogi), vrhunec otvoritvenega večera je predstava *Poroka* umetniškega ansambla Gecko (ob 20h, Veliki oder SNG Maribor). Gostovanje organiziramo s podporo British Council Ljubljana in sodi med vrhunce letošnje festivalske edicije. Pogovor o predstavi bo v soboto, 19. oktobra, ob 10h v Medetaži SNG Maribor (tudi novinarski termin za Gecko!), seminar za študente gledaliških šol pa med 12. in 16. uro istega dne v Alma Mater Europaea.

Prvi festivalski vikend prinaša tudi prve tekmovalne predstave po izboru selektorja Matjaža Zupančiča.

Začenjamo s *Kresnicami* Mestnega gledališča ljubljanskega in deset ur trajajočo predstavo *še ni naslova* režiserja Tomija Janežiča (produkcija Slovensko mladinsko gledališče). V medetaži SNG Maribor bomo predvajali dokumentarni film *La cura del teatro*.

Gostili bomo Evropski regionalni svet Mednarodnega gledališkega inštituta. Več kot 30 predstavnikov evropskih centrov Mednarodnega gledališkega inštituta bo na tridnevnem srečanju v Mariboru razvijalo nove strategije sodelovanja, izmenjali si bodo izkušnje dobrih praks in razpravljali o novih mednarodnih sodelovanjih, ob tem pa si bodo ogledali predstave slovenskih producentov in se udeležili dodatnih festivalskih dogodkov.

Festivalsko dogajanje in ostale informacije, vključno z novicami, programom in urnikom, najdete na www.borstnikovo.si.

Dodatne informacije:

Daša Šprinčnik

stiki z javnostmi FBS

info@borstnikovo.si

031 342 178